钦定古今图书集成/明伦汇编/氏族典/第438卷 > 《廖用贤尚友录》 > 夏原吉
## 钦定古今图书集成/明伦汇编/氏族典/第438卷 > 《廖用贤尚友录》 > 夏原吉

按《明外史夏原吉传》：“原吉，字维哲，其先德兴人。父时敏，洪武初，以布衣召见，授湘阴教谕，遂家焉。原吉以
乡荐入太学，选入禁中，书制诰，擢户部主事。建文初，
进本部右侍郎。成祖即位，转左，遂进尚书。永乐三年，
帝将北巡，命兼摄行在礼部、都察院事，扈行，复摄刑
部。八年，帝北讨，辅太孙留守北京，总理行在九卿事。”
寻从还南京，命侍太孙。已，复从北巡。十八年，北京宫
室成，使原吉召太子、太孙。太子即位，加太子少傅，进
少保。宣宗即位，益亲重原吉。五年卒，谥忠靖。子瑄，字
韫辉，善谈兵，终南京太常少卿。瑄子崇文，举进士，为
吏部郎中。